06/07/2017 | Administración LocalMunicipal
Narón
Secretaría
Directrices sobre a planificación, revisión e procedemento de elaboración das ordenanzas e regulamentos municipais do Concello de Narón

ANUNCIO O Pleno municipal do Concello de Narón, en sesión celebrada o 29 de xuño de 2017, prestou aprobación ás directrices sobre a planificación, revisión e procedemento de elaboración das ordenanzas e regulamentos municipais neste consistorio, entendidas de acordo coa normativa de réxime xurídico, como pautas ou instruccións para a consecución dun fin, que se publican de seguido: A nosa Carta Magna recoñece e garantiza aos municipios a súa autonomía e personalidade xurídica plena; en tanto a lexislación básica –Lei 7/1985, do 2 de abril, reguladora das bases de réxime local– e a autonómica de desenvolvemento na nosa comunidade –Lei 5/1997, do 22 de xullo, de administración local de Galicia–, e na súa calidade de administracións públicas de carácter territorial e dentro da esfera das súas competencias, lles atribúe –entre outras– as potestades regulamentaria, a de autoorganización, a de programación ou a de planificación. Pola súa banda o preámbulo da Lei 39/2015, do 1 de outubro, do procedemento administrativo común das administracións públicas (norma de carácter básico e de aplicación ás entidades que integran a administración local, ex Disposición Final Primeira e o seu artigo 2, respectivamente), seguindo as recomendacións da OCDE, recoñece a necesidade de rematar coa dispersión normativa e contar cunha regulación específica que reforce a participación cidadá, a seguridade xurídica e a revisión do ordenamento, establecendo por vez primeira as bases co arranxo ás cales debe desenvolverse a potestad regulamentaria das administraciones públicas (nas que se inclúen, como non podería ser doutro xeito, as corporacións locais), co obxecto de asegurar o seu exercicio de acordo cos principios de boa regulación, garantir axeitadamente a audiencia e a participación dos cidadáns na elaboración das normas e lograr a predictibilidade e a avaliación pública do ordenamento xurídico, como corolario imprescindible do dereito constitucional á seguridade xurídica. Así o Título VI desa disposición lexislativa, e aos efectos que nos atañen, aborda a potestade normativa das administracións públicas, recollendo os principios aos que ten que axustarse no seu exercicio a administración titular, e facer así efectivos os dereitos constitucionais nese ámbito, apostando por: (I) Mellorar a planificación normativa ex ante –en aras a lograr unha superior seguridade xurídica e a predictibilidade do ordenamento xurídico– mediante a divulgación dun plan anual normativo no que se recollerán as propostas regulamentarias que vaian a ser elevadas para a súa aprobación o exercicio seguinte; (II) Incrementar a participación da comunidade no procedemento de elaboración das normas, recabando con carácter previo, a opinión tanto dos ciudadáns como das empresas acerca dos problemas que se pretenden solucionar coa iniciativa, a necesidade e oportunidade desa aprobación, os obxectivos da norma e as posibles solucións alternativas regulatorias e non regulatorias; e (III) Fortalecer a avaliación ex post, ao imponer xunto co deber de revisar de forma continua a adaptación da normativa aos principios de boa regulación, a obriga de evaluar periódicamente a aplicación das normas en vigor, co obxecto de comprobar si cumpriron os obxectivos perseguidos e se o custo e cargas derivados delas se atopaba xustificado e axeitadamente valorado. A regulación exposta –aos efectos municipais que nos interesan– se desenvolve no teor literal dos artigos 128 e seguintes desa Lei, de acordo cos principios de necesidade, eficacia, proporcionalidade, seguridade xurídica, transparencia, e eficiencia (nos termos definidos e especificados no artigo 129) aos que se adecuará a normativa en proxecto, xustificándose tal extremo no preámbulo da norma cuxa aprobación se pretenda. A fin de cohonestar pois a normativa básica procedimental estatal á particular reguladora das entidades locais e á específica configuración deste concello, resulta convinte prestar aprobación a unha serie de pautas que resultarán de obrigado cumprimento nos procedementos que nos ocupan e que se recollen a continuación. DIRECTRICES SOBRE A PLANIFICACIÓN, REVISIÓN E PROCEDEMENTO DE ELABORACIÓN DAS ORDENANZAS E REGULAMENTOS MUNICIPAIS DO CONCELLO DE NARÓN 1. Obxecto. As presentes directrices –entendidas como conxunto de pautas ou instruccións escritas para a consecución dunha finalidade– teñen por obxecto desenvolver e particularizar a aplicación da normativa básica estatal, de procedemento administrativo, a fin de institucionalizar a redacción dun plan normativo anual (Planificación); incorporar a consulta pública previa e a posterior audiencia, no seu caso, no procedemento para a elaboración das ordenanzas e regulamentos municipais do concello de Narón (Elaboración); e mesmo determinar un control a posteriori da normativa en vigor (Avaliación). 2. Ámbito de aplicación.2.1. A.–Plan normativo anual: a fin de acadar unha superior predictibilidade do noso ordenamento xurídico municipal, elaborarase e aprobarase un plan anual no que se recollerán as propostas regulamentarias que vaian a ser elevadas ou estea previsto elevar, para a súa aprobación, o exercicio seguinte. B.–Consulta previa: A presente regulación resulta así mesmo de aplicación á consulta pública esixible con carácter previo á redacción do texto dos proxectos de ordenanzas e regulamentos municipais, nos termos sinalados nestes preceptos. C.–Audiencia e información públicas. Sen prexuízo da consulta previa á redacción do texto da iniciativa, e sempre e cando a norma afecte aos dereitos e intereses lexítimos das persoas, se dará audiencia aos afectados a fin de recabar aportacións adicionais. D.–Control ex post da normativa municipal mediante a avaliación periódica da aplicación das normas en vigor, co obxecto de comprobar si cumpriron os obxectivos perseguidos e se o custo e cargas derivados delas se atopaba xustificado e axeitadamente valorado.2.2. Exclusións.–Quedarán excluídas do plan anual e do trámite da consulta pública previa as iniciativas para a aprobación de ordenanzas e regulamentos municipais de carácter orzamentario ou organizativo que afecten únicamente a aspectos internos da organización administrativa. Igualmente poderá prescindirse daquela inclusión e do trámite da consulta pública previa nos seguintes casos, o que deberá quedar acreditado no expediente: a) Cando existan razóns graves de interese público que así o xustifiquen. b) Cando a iniciativa normativa non teña un impacto significativo na actividade económica, non impoña obrigas relevantes aos destinatarios ou regule aspectos parciais dunha materia.3. Competencia.3.1. Corresponderalle á alcaldía a impulsión do plan normativo anual para a súa elevación ao pleno municipal.3.2. Tamén compete á alcaldía acordar o sometemento ou non a consulta pública previa das ordenanzas e regulamentos municipais, de forma motivada e xustificada de acordo co sinalado na directriz anterior, e a concreta decisión de someter a normativa redactada ao trámite de audiencia do artigo 133.2 da Lei 39/2015.3.3. Corresponde ao pleno municipal o control ex post da normativa municipal.4. Contido do plan normativo anual. Conterá as iniciativas de rango regulamentario que estea previsto aprobar ao longo do exercicio seguinte. Sen prexuízo do seu carácter eminentemente político, os distintos departamentos municipais farán entrega das correspondentes propostas aos delegados/as de área a fin de elaborar un documento único, co anterioridade ao seu tratamento plenario. Competerá aos servizos administrativos a súa publicación no portal municipal de transparencia: https://naron.transparencialocal. gob. es/. 5.–Contido da consulta pública previa.5.1. Con carácter previo á redacción do texto dunha ordenanza ou regulamento municipal, formularase pola alcaldía unha consulta pública a través do portal web de transparencia, na que se recabará a opinión da cidadanía e das organizacións mais representativas potencialmente afectadas pola futura ordenanza ou regulamento, nos termos establecidos no artigo 133 da Lei 39/2015, do 1 de outubro, do procedemento administrativo común das administracións públicas.5.2. A devandita proposta, conterá como mínimo os seguintes aspectos: a) Problemática que se pretende solucionar coa iniciativa. b) Posibles solucións alternativas regulamentarias e non regulamentarias. c) A necesidade e oportunidade da súa aprobación. d) Os obxectivos da norma.5.3. Co obxecto de que os/as destinatarios/as da futura norma poidan manifestarse sobre os aspectos sinalados anteriormente, a proposta conterá unha descrición clara e concisa destes, na que se incorporará toda a información e documentación precisa. Así mesmo, a proposta poderá engadir calquera outra información que se considere relevante para a consulta.5.4. A concellería de participación cidadá poderá establecer outras medidas adicionais ou complementarias para incentivar ou fomentar esa participación nas materias que afecta á veciñanza, de modo que as disposicións municipais que se vaian aprobando teñan en conta o parecer dos/as seus/súas destinatarios/as.6.–Audiencia. Sen prexuízo da aplicación dos mecanismos de participación cidadá existentes no concello e plasmados no regulamento aprobado ao efecto, a alcaldía publicará o texto xa elaborado das normas regulamentarias no portal web correspondente, co obxecto de dar audiencia aos cidadáns afectados e recabar cantas aportacións adicionais poidan facerse por outras persoas ou entidades. Tamén se poderá recabar directamente a opinión das organizacións ou asociacións recoñecidas por lei que agrupen ou representen ás personas cuxos dereitos ou intereses lexítimos se viran afectados pola norma e cuxos fins garden relación directa co seu obxecto. Poderá prescindirse deste trámite de acordo co sinalado no número 4 do artigo 133 da Lei 39/2015.7.–Control ex post. Corresponderá aos titulares das distintas concellerías, asistidos polos empregados municipais, a revisión da normativa municipal en vigor a fin de adaptala aos principios de boa regulación e para comprobar a consecución dos obxectivos previstos e se se cuantificaron axeitadamente os custos e cargos impostos nelas. O resultado da avaliación se plasmará nun informe suficientemente detallado, que se fará público no portal web de transparencia, unha vez tomado en consideración polo pleno municipal, no prazo sinalado na directriz seguinte.8. Prazo e destinatarios/as.8.1. O plan normativo anual será elevado ao pleno para a súa consideración antes do 31 de outubro de cada ano natural.8.2. O prazo xeral para a consulta pública de cada iniciativa normativa será de 15 días naturais, aínda que a Alcaldía poderá acordar un prazo superior nos supostos en que se considere necesario. Tamén poderá prorrogarse este prazo por outros 15 días máis.8.3. Con carácter xeral os/as destinatarios/as da consulta pública serán persoas físicas maiores de 16 anos empadroadas no Concello de Narón, ou que acrediten a condición de interesados/as, así como as organizacións e asociación legalmente constituídas que puidesen resultar potencialmente afectadas pola futura norma.8.4. Excepcionalmente a alcaldía poderá recoller a necesidade motivada de que o criterio establecido no punto 8.3 poida ser ampliado ou restrinxido. No suposto de restrinxirse os/as destinatarios/as deberán de motivarse detalladamente as razóns que xustifican este criterio que supón unha excepción á regra xeral.8.5. Unha vez rematado este prazo, non se admitirán a trámite as alegacións ou suxestións presentadas fóra de prazo, aínda que o contido seguirá estando dispoñible no portal web a título informativo.8.6. O prazo de exposición a efectos de audiencia será así mesmo de quince días naturais.8.7. Do control ex post darase conta ao comezo de cada mandato Corporativo.9. Estrutura do punto de acceso para o plan normativo anual, a consulta pública previa, a audiencia, e o control normativo ex post.9.1. A web de transparencia de Narón acollerá os documentos de información e control aquí regulados, así como unha listaxe das iniciativas normativas nas que se atope aberto o trámite de información pública previa, co título e a data na que finaliza o prazo da consulta.9.2. O concreto punto de acceso para a consulta pública previa conterá tanto os proxectos normativos sometidos a ese trámite que teñan aberto o seu prazo de exame e consulta, como aqueles para os que o trámite xa rematara, ao que se poderá acceder aos sos efectos de coñecer a súa tramitación.10. Desenvolvemento da consulta pública previa e do trámite de audiencia.10.1. Na categoría Normativa do portal de transparencia naronesa (https://naron.transparencialocal. gob. es/es_ES/categoria/normativa) figurará nun lugar visible un punto de acceso para a consulta pública previa e o trámite de audiencia, del tal xeito que se facilite a participación da cidadanía no procedemento de elaboración da ordenanza ou regulamento municipal.10.2. Para tales efectos figurará no dito portal o acordo de inicio do expediente e a información prevista nos puntos 5.2 e 5.3, así como as indicacións necesarias para o uso da canle que permita á cidadanía manifestar a súa opinión sobre a iniciativa normativa.10.3. Unha vez rematado o período de consulta previa os servizos municipais correspondentes por razón da materia elaborarán unha memoria co resultado da consulta, indicación do número de participantes, número de opinións emitidas e un resumo das principais suxestións emitidas e a súa conveniencia ou viabilidade para incorporalas á disposición normativa en tramitación.11. Datos persoais e comunicacións electrónicas.11.1. O portal web de transparencia e a sede electrónica, no seu caso, do concello de Narón, disporán das medidas precisas para garantir a protección dos datos persoais das persoas físicas que queiran intervir na consulta pública previa nos termos previstos na Lei orgánica 15/1999, do 13 de decembro, de protección de datos de carácter persoal.11.2. O portal web disporá das medidas precisas para garantir que as comunicacións electrónicas realizadas durante a tramitación da consulta pública previa posibiliten a constancia da transmisión e recepción das comunicación.12. Publicación e entrada en vigor.12.1. Estas directrices serán publicadas no Boletín Oficial da Provincia da Coruña e no portal de transparencia de Narón, e terán efectos unha vez transcorrido o prazo dun mes dende a publicación no citado boletín provincial, sen afectar aos procedementos para a elaboración das ordenanzas e regulamentos municipais iniciados con anterioridade. Narón, 30 de xuño de 2017. O alcalde Asdo: José Manuel Blanco Suárez